b'\n_START_ARTICLE_\nLobulul paracentral\n_START_PARAGRAPH_\nLobulul paracentral (Lobulus paracentralis) sau lobulul ovalar, plica de trecere frontoparietal\xc4\x83 superioar\xc4\x83 Broca, plica rolandic\xc4\x83 superioar\xc4\x83 este o circumvolu\xc8\x9bie dreptunghiular\xc4\x83 neregulat\xc4\x83 pe fa\xc8\x9ba medial\xc4\x83 a emisferei cerebrale, aflat\xc4\x83 superior de \xc8\x99an\xc8\x9bul cingular, \xc8\x99i care \xc3\xaenconjoar\xc4\x83 extremitatea superioar\xc4\x83 a \xc8\x99an\xc8\x9bului central Rolando \xc8\x99i este delimitat\xc4\x83 anterior de \xc8\x99an\xc8\x9bul paracentral \xc8\x99i posterior de ramura marginal\xc4\x83 a \xc8\x99an\xc8\x9bului cingular; acest lobul este continuu cu girusul precentral al lobului frontal \xc8\x99i girusul postcentral al lobului parietal \xc8\x99i este format din girusul paracentral anterior (Gyrus paracentralis anterior) \xc8\x99i girusul paracentral posterior (Gyrus paracentralis posterior). Lobulul paracentral este compus din cortexul senzorimotor, mai ales pentru membrul inferior \xc8\x99i organele genitale._NEWLINE_Lobul paracentral reprezint\xc4\x83 plica de trecere frontoparietal\xc4\x83 Broca (plica rolandic\xc4\x83 superioar\xc4\x83) \xc8\x99i are form\xc4\x83 dreptunghiular\xc4\x83 neregulat\xc4\x83, \xc8\x99i limiteaz\xc4\x83 \xc3\xaen interiorul s\xc4\x83u extremitatea superioar\xc4\x83 a \xc8\x99an\xc8\x9bului central Rolando. Acest lobul, este, \xc3\xaen mod obi\xc8\x99nuit, deprimat \xc3\xaentr-o foset\xc4\x83 \xc3\xaen partea mijlocie \xc8\x99i este m\xc4\x83rginit anterior de c\xc4\x83tre \xc8\x99an\xc8\x9bul paracentral (preovalar), posterior de partea ascendent\xc4\x83 a \xc8\x99an\xc8\x9bului cingular (ramura marginal\xc4\x83 a \xc8\x99an\xc8\x9bului cingular), inferior de \xc8\x99an\xc8\x9bul cingular \xc8\x99i superior de marginea superioar\xc4\x83 a emisferului._NEWLINE_\xc3\x8en mijlocul p\xc4\x83r\xc8\x9bii superioare a lobulului paracentral se afl\xc4\x83 o crest\xc4\x83tura ce reprezint\xc4\x83 extremitatea terminal\xc4\x83 superioar\xc4\x83 a \xc8\x99an\xc8\x9bului central Rolando, care \xc3\xaemparte lobulul paracentral \xc3\xaen 2 por\xc8\x9biuni: por\xc8\x9biunea anterioar\xc4\x83 - girusul paracentral anterior \xc8\x99i por\xc8\x9biunea posterioar\xc4\x83 - girusul paracentral posterior. Girusul paracentral anterior, aflat pe lobul frontal, se continu\xc4\x83 dincolo de marginea superioar\xc4\x83 a emisferului cu girusul precentral al lobului frontal. Girusul paracentral posterior aflat pe lobul parietal se continu\xc4\x83 dincolo de marginea superioar\xc4\x83 a emisferului cu girusul postcentral al lobului parietal. Prin urmare lobulul paracentral apar\xc8\x9bine at\xc3\xa2t lobului frontal, c\xc3\xa2t \xc8\x99i lobului parietal._NEWLINE_\xc3\x8en girusul paracentral anterior se afl\xc4\x83 aria motorie primar\xc4\x83 (aria 4 Brodmann), iar \xc3\xaen girusul paracentral posterior se afl\xc4\x83 cortexul primar somatosenzitiv (aria 3, 1, 2 Brodmann)'